Il-Gvern Awstrijak akkużat li injora twissijiet dwar l-attakk ta' Vjenna
Il-partit tal-oppożizzjoni fl-Awstrija attakka lill-gvern minħabba li dan tal-aħħar ammetta li m'użax sew informazzjoni kritika li setgħet ippreveniet l-attakk fatali fi Vjenna aktar kmieni din il-ġimgħa. L-oppożizzjoni akkużat lill-gvern li qed jipprova jitfa' t-tort fuq ħaddieħor. Persuna ta' 20 sena li twieldet fil-belt, li kienet diġà ddaħlet il-ħabs minħabba li ppruvat tingħaqad mal-Istat Iżlamiku fis-Sirja, inqatlet mill-pulizija disa' minuti biss wara li bdiet tispara fuq persuni li kienu fit-triq u f'bars nhar it-Tnejn. Fl-attakk tilfu ħajjithom erba' persuni. Saru 15-il arrest minn meta twettaq l-attakk, imma l-Ministru għall-Intern Karl Nehammer ammetta nhar l-Erbgħa li "xi affarijiet marru żmerċ" fl-ipproċessar ta' informazzjoni li ntbagħtet mis-Slovakkja, li f'Lulju li għadda rrappurtat li l-attakkant kien ipprova jixtri munizzjon. Sadanittant, kelliem għall-pulizija Ġermaniża qal li kienu qed iwettqu tfittxijiet f'diversi bliet Ġermaniżi għal erba' persuni li hu maħsub li għandhom konnessjonijiet mal-persuna suspettata li wettqet l-attakk fi Vjenna, meta nqatlu erba' persuni wara li dan beda jispara fuq diversi persuni f'bars nhar it-Tnejn li għadda.